**Τα είδη των προτάσεων**

 **Διακρίσεις ως προς το «περιεχόμενο»**

Μία πρώτη παράμετρος αφορά το **περιεχόμενο** (ή τη βασική λειτουργία) των προτάσεων.

 Έτσι, οι προτάσεις κατατάσσονται σε είδη ανάλογα με το περιεχόμενό τους συνήθως ως εξής:

(α)

αν δηλώνουν αυτό που πιστεύει ο ομιλητής, ονομάζονται **αποφαντικές** προτάσεις ή προτάσεις **κρίσης**

 . Συνήθως εκφέρονται σε **οριστική**, π.χ.:

*Σήμερα είναι Τετάρτη.*

*Έξω χιονίζει.*

*Η Μαρία έχει τρία αδέρφια.*

(β)

αν εκφράζουν κάποια επιθυμία του ομιλητή, ονομάζονται **προστακτικές** προτάσεις ή προτάσεις **επιθυμίας**

 . Συνήθως εκφέρονται σε **προστακτική** ή **υποτακτική**, π.χ.:

                *Φύγε τώρα αμέσως!*

*Να φύγουν όλοι!*

*Ας κρατήσουν οι χοροί…*

(γ)

αν ρωτούν κάτι, ονομάζονται **ερωτηματικές**

 . Μπορούν να εκφέρονται σε **οριστική** ή **υποτακτική**, αλλά όχι σε προστακτική:

                *Έμαθες τί έγινε;*

*Γιατί ήρθες;*

*Πού να πάμε;*

Και (δ)

αν εκφράζουν κάποιο έντονο συναίσθημα, ονομάζονται

**επιφωνηματικές**

                *Τι ήταν αυτό που πάθαμε!*

*Δεν είμαστε καλά!*

*Αν είναι ποτέ δυνατόν!*

Η σχέση ανάμεσα στα τυπικά χαρακτηριστικά των προτάσεων και στις λειτουργίες που επιτελούν δεν είναι πάντα σταθερή και συχνά μπορεί να εξαρτάται από στοιχεία της περίστασης επικοινωνίας.

Έτσι, μια πρόταση όπως η παρακάτω, που κανονικά έχει τα χαρακτηριστικά μιας πρότασης κρίσης, μπορεί να χρησιμοποιηθεί σαν να ήταν προστακτική πρόταση (αν π.χ. την απευθύνει ο διευθυντής ενός σχολείου σε ένα μαθητή):

                *Φεύγεις τώρα και έρχεσαι αύριο με τον κηδεμόνα σου!*

(πρβ.*Φύγε τώρα και έλα αύριο με τον κηδεμόνα σου*)

Ώρα για ασκήσεις:

 ***1. Να βρείτε το είδος των παρακάτω προτάσεων ως προς το περιεχόμενο τους (αποφαντικές, προστακτικές, ερωτηματικές, επιφωνηματικές).***

* Τα παιδιά παίζουν.
* Η Ελένη είναι έξυπνη και σοβαρή.
* Όχι, δε θα σας κάνω το χατίρι!
* Πότε θα σε ξαναδούμε;
* Φεύγετε;
* Κλείσε την πόρτα.
* Ο ξένος έφυγε.
* Πόσο ωραία περνάμε!
* Ξύπνησες κιόλας;
* Αύριο θα δώσουμε εξετάσεις στη Βιολογία.
* Περιμένετε μια στιγμή.

2. Βρείτε το είδος των παρακάτω προτάσεων ως **προς το περιεχόμενο.**
α) Μου δίνεις το τηλέφωνό σου;
β)Κλείσε την πόρτα.
γ) Ένα κύμα στοργής πλημμύρισε την καρδιά της.
δ) Θα περάσουμε έναν ωραίο χειμώνα!
ε) Ο πιλότος προσγείωσε το αεροπλάνο.

* 1. **Κείμενο :**Οι πρώτες μέρες στο Γυμνάσιο

 Πήγαινα άλλωστε στο γυμνάσιο και το μυαλό μου άρχισε να απλώνεται σε πολύ περισσότερα πράγματα. Άρχισα να σκέφτομαι πιο πολύ και κάπου κάπου να στενοχωριέμαι χωρίς κανένα λόγο. Τώρα πια δεν είχα να κάνω με μία μόνο δασκάλα, μα με τόσους πολλούς καθηγητές που ο καθένας είχε τις δικές του απαιτήσεις και νόμιζε πως εμείς είχαμε να διαβάσουμε μόνο το δικό του μάθημα! Εφτά ώρες την ημέρα, εφτά διαφορετικά μαθήματα. Τα μόνα που δεν θέλουν διάβασμα είναι η γυμναστική και η ωδική. Κάθε καθηγητής ξέρει πολλά πράγματα για το δικό του μάθημα και νομίζει πως είναι αυτονόητο να τα μάθουμε κι εμείς! [...]

 Το ωραιότερο μάθημα στην πρώτη γυμνασίου είναι σίγουρα η ιστορία.

 Η καθηγήτριά μας, η κυρία Πιπερίγκου, είναι σίγουρο πως στην προηγούμενη ζωή της θα είχε ζήσει στην αρχαία Αθήνα! Πώς να το εξηγήσω αλλιώς;

 Αφού όταν μιλάει για τον άτυχο για τους Αθηναίους Πελοποννησιακό πόλεμο μόνο που δεν κλαίει! Κι ας τα ’χει βάλει τόσες φορές με τους αρχαίους Αθηναίους και την αχαριστία τους που εξορίσανε έναν Αριστείδη κι ένα Θεμιστοκλή και που καταδίκασαν σε θάνατο το Σωκράτη, το μεγαλύτερο Δάσκαλο των αιώνων. Λεπτή, μικροσκοπική, μ’ ένα χάρακα πάντα στο χέρι για να δείχνει στο χάρτη τις αποικίες των Ελλήνων, η κυρία Πιπερίγκου διηγείται τόσο όμορφα, έτσι που όλες αγαπάμε πολύ την ιστορία και δεν τη βαριόμαστε ποτέ.

*Νένα Ι. Κοκκινάκη, Η Ζωίτσα, Ένα αληθινό παραμύθι,*

Βρείτε στο κείμενο μία πρόταση αποφαντική, μία ερωτηματική και μία επιφωνηματική.